MUDr. **Róbert Rapčan**, PhD. MBA, FIPP, (\* 30. 4. 1969, Bardejov) je slovenský lekár, zakladateľ lekárskej subšpecializácie intervenčná algeziológia na Slovensku. Od roku 2013 je predsedom Sekcie intervenčnej algeziológie (SIA) pri Slovenskej spoločnosti pre štúdium a liečbu bolesti (SSŠLB). 

V roku 2013 ako prvý lekár zo Slovenska splnil odborné kritériá pre udelenie titulu FIPP (Fellow of Interventional Pain Practice) od svetovej organizácie World Institut of Pain (WIP), ktorým sú deklarované profesijné kompetencie lekára v intervenčných technikách pre liečbu bolesti. O tri roky neskôr bol menovaný do pozície FIPP Examiner – člen skúšobnej komisie a examinátor medzinárodných skúšok FIPP. Od roku 2019 je členom poradného výboru medzinárodného edukačného portálu PainCast pre lekárov zaoberajúcich sa liečbou bolesti.

Profesijný životopis
--------------------

### Začiatok profesijnej dráhy

Po absolvovaní Jesseniovej lekárskej fakulty UK v Martine začal v roku 1993 profesijnú dráhu ako anestéziológ a intenzivista v nemocnici sv. Jakuba v Bardejove. V roku 1997 získal štipendium Ruth Crawford Mitchel Scholarship v Presbytarian University Hospital v Pittsburghu v USA. Tu získal iniciálnu edukáciu v regionálnej anestézii, pôrodnej anestézii a analgézii a intervenčnej algeziológii. Po návrate z USA v roku 1998 etabloval ako druhý lekár na Slovensku koncept pôrodnej epidurálnej analgézie v NsP Sv. Jakuba v Bardejove a ako prvý lekár na Slovensku koncept spinálnej anestézie pri cisárskych sekciách. Stal sa pionierom regionálnej anestézie najprv s použitím neurostimulátora, neskôr s ultrazvukovou navigáciou. Na Slovensku ako prvý predstavil blokádu nervus ischiadicus vo fossa poplitea ako regionálnu anesteziologickú techniku pre operácie na dolnej končatine.

### Zahraničné pobyty a klinická prax

V roku 2000 absolvoval študijný pobyt v nemocnici Allgemeines Krankenhaus vo Viedni pod vedením profesora Stephana Kaprala a Waltera Klimschu. Získal prvé vedomosti o ultrazvukom navigovaných nervových blokádach. V tom istom roku prijal pracovný kontrakt vo Švédsku v Norrlands University Hospital v Umeå. Tu ako prvý lekár vo Švédsku začal budovať koncept regionálnej anestézie s využitím ultrazvukovej navigácie. Absolvoval tiež študijný pobyt v kanadskom Toronte u Dr. Vincenta Chana, ktorý patrí medzi zakladateľov metódy ultrazvukovej navigácie, a komplexné vzdelávanie v ultrazvukových technikách u Dr. Petra Marhofera vo Viedni. Od roku 2000 pôsobil viac než 16 rokov vo Švédsku, predovšetkým v Norrlands University Hospital v Umeå a  General Hospital Hudiksvall. V Umeå a v švajčiarskom Lausanne absolvoval taktiež edukáciu v RTG navigovaných intervenčných technikách pre diagnostiku a liečbu bolesti pod vedením Dr. Sherdila Natha a profesora Sebastiana Reiza.

V rokoch 2005 až 2010 bol vedúcim lekárom oddelenia anestéziológie a intervenčnej liečby bolesti v nemocnici United Kingdom Specialist Hospital vo Veľkej Británii. V období 2008 až 2010 zastával funkciu medicínskeho riaditeľa nemocnice Shepton Mallet NHS Treatment Centre. V tomto období začal úzko spolupracovať s Dr. Teodorom Goroszeniukom a jeho pracovnou skupinou v oblasti neuromodulačnej liečby. Niekoľko rokov pôsobil ako inštruktor na kurzoch intervenčných techník liečby bolesti v Londýne.

Založenie a rozvoj segmentu intervenčnej algeziológie na Slovensku
------------------------------------------------------------------

Po čiastočnom návrate zo Švédska v roku 2010 implementoval do podmienok slovenskej a českej medicíny ako priekopník inovatívnych metód nový typ diagnostiky a liečby komplikovaných bolestivých stavov, ktorý zásadne zmenil doterajší prístup v liečbe bolesti. Položil tak základy specializačného pododboru intervenčnej algeziológie, liečby bolesti s využitím miniinvazívnych, neuromodulačných a perkutánnych endoskopických výkonov. Vznik Sekcie intervenčnej algeziologie (SIA), kde bol zvolený za predsedu, schválilo 12.6.2012 Prezídium Slovenskej lekárskej spoločnosti (SLS) pri Slovenskej spoločnosti pre štúdium a liečbu bolesti (SSŠLB).

Je spoluzakladateľom postgraduálneho certifikačného programu pre pracovnú činnosť „Neurointervenčná liečba bolesti", ktorý bol vytvorený v súčinnosti so SIA, SSŠLB, Slovenskou neurochirurgickou spoločnosťou (SNS) a Slovenskou rádiologickou spoločnosťou (SRS), s cieľom zavedenia systematického vzdelávania a certifikácie kompetencií v intervenčných technikách. Program bol schválený Ministerstvom zdravotníctva Slovenskej republiky v novembri 2019.

Založenie pracovísk intervenčnej liečby bolesti
-----------------------------------------------

Od roku 2010 vybudoval na Slovensku pracoviská intervenčnej liečby bolesti R-Clinic, s postupným presahom znalostnej platformy do ďalších európskych krajín. Táto platforma je v súčasnosti aplikovaná v sieti špecializovaných nezávislých klinických zariadení EuroPainClinics s pôsobnosťou na Slovensku (Bratislava, Bardejov, Košice), v Česku (Praha, Brno), Švédsku (Umeå), a v spolupracujúcich klinických zariadeniach v Anglicku, Poľsku a Chorvátsku. MUDr. Rapčan pôsobí vo funkcii medicínskeho riaditeľa.

Profesijná špecializácia
------------------------

Od roku 1993 sa venoval anesteziológii a intenzívnej medicíne, liečba bolesti je však viac než 10 rokov primárnym záujmom jeho profesijného smerovania. Okrem RTG navigovaných diagnostických a terapeutických techník liečby bolesti, rádiofrekvenčných a kryodenervačných techník (prerušenie dráhy bolesti deštrukciou senzorických nervov teplom alebo zmrazením) je taktiež zakladateľom konceptu perkutánnych (cez kožu vedených) endoskopických výkonov na spinálnych štruktúrach v rámci celkového segmentu intervenčnej liečby bolesti na Slovensku a v Česku. Prvé perkutánne endoskopické operácie na medzistavcovej platničke vykonal aj vo Švédsku.

Významne sa podieľal na zavedení prvého komplexného programu neuromodulačnej liečby bolesti na Slovensku so zameraním na implantácie miechových stimulátorov. Etabloval implantácie vysokofrekvenčných miechových stimulátorov, neskôr taktiež bezdrôtových stimulátorov. V rokoch 2019 a 2020 vykonal, v spolupráci s operačným tímom Neurochirurgickej kliniky Nemocnice akademika Ladislava Dérera v Bratislave a Nemocnice svätého Michala v Bratislave, prvé implantácie miechového neurostimulátora metódou Th9 DRG obojstranne pri komplikovanej bolesti chrbta a sakrálne retrográdne implantácie pri komplikovanej panvovej bolesti.

Pedagogická, vedeckovýskumná a publikačná činnosť
-------------------------------------------------

Podieľa sa na vysokoškolskej výučbe intervenčných techník pri liečbe bolesti. Okrem pripravovaného certifikačného programu „Neurointervenčná liečba bolesti", ktorého výučba bude prebiehať na Slovenskej zdravotníckej univerzite v Bratislave, subkatedre Algeziológie, je spoluzakladateľom a vyučujúcim pregraduálnej výučby predmetu Algeziológia na LF Univerzity P. J. Šafaríka v Košiciach a spoluzakladateľom a vyučujúcim pregraduálnej výučby predmetu Klinická aplikovaná anatómia / Klinická ultrazvuková anatómia v spolupráci s Anatomickým ústavom P. J. Šafaríka v Košiciach.

Je odborným garantom a hlavným inštruktorom medzinárodných kadaverových workshopov na technické aspekty pokročilých intervenčných techník na chrbtici podľa znalostnej platformy EuroPainClinics organizovaných v spolupráci s Anatomickým ústavom LF Univerzity J. A. Komenského v Bratislave.

Podieľa sa na činnosti pre vývoj, výskum a aplikáciu modelov meraní a algoritmov pre návrh a realizáciu klinických skúšok v spolupráci s Ústavom merania Slovenskej akadémie vied.

Venuje sa odbornému publikovaniu v tuzemských a medzinárodných karentových periodikách a intenzívnej prednáškovej činnosti na Slovensku aj v zahraničí. Je recenzentem karentovaného odborného periodika The Ukrainian Journal of Pain.

Hovorí plynule anglicky, švédsky, rusky a poľsky.

Odborné členstvá
----------------

* Slovenská sekcia intervenčnej algeziológie (SIA) – zakladajúci člen a predseda
* Spine Intervention Society (SIS)
* World Institute of Pain (WIP)
* International Neuromodulation Society (INS)
* European Society of Regional Anaesthesia (ESRA)
* Slovenská spoločnosť pre štúdium a liečbu bolesti (SSŠLB)
* Poľská spoločnosť intervenčnej liečby bolesti

Osobný život
------------

Je ženatý, jeho manželka je lekárkou v odbore dermatovenerológie a estetickej medicíny. Má dve dospelé dcéry. Voľný čas venuje športovým aktivitám ako triatlon, bežecké lyžovanie, cyklistika, beh a diaľkové plávanie. Zúčastňuje sa aj viacerých medzinárodných pretekov (Ironman, Half Ironman, Vasov beh, Švédska klasika). Je vyznávačom metódy Wima Hofa, kde spolupracuje s inštruktorom tejto metódy Martinom Thámom, a totálneho plávania (Total Immersion), kde spolupracuje s Tomášom Vojtěchovským, zakladateľom tejto metódy v Česku. V obľube má Kena Folletta, Daniela Silvu, Jozefa Kariku a Stiega Larssona.

Zdroje
------

1. ↑   *Prestížne menovanie MUDr. Róberta Rapčana, FIPP* [online]. [Cit. 2016-07-07]. Dostupné online.
2. ↑   *Róbert Rapčan jmenován examinátorem pro FIPP* [online]. [Cit. 2016-07-08]. Dostupné online.
3. ↑   *Robert Rapcan - Former Medical Director at UK Specialist Hospitals Ltd.* [online]. Relationship Science, [cit. 2020-05-18]. Dostupné online.
4. ↑   *Pain management, neuromodulation and ultrasound meetings in Poland* [online]. LONDON PAIN FORUM, 22.6.2019, [cit. 2020-05-18]. Dostupné online.
5. ↑   *Split: prvi put izvedena metoda liječenja križobolje Disc-FX* [online]. Slobodna Dalmacija, 12.5.2014, [cit. 2020-05-18]. Dostupné online.
6. ↑   *First case of transforaminal endoscopic spine surgery in Sweden* [online]. MaxMoreSpine, 23.6.2017, [cit. 2020-05-18]. Dostupné online.
7. ↑   *Ako prví na Slovensku sme začali implantovať svetovo najmenší stimulátor miechy* [online]. Univerzitná nemocnica Bratislava, 11.5.2017, [cit. 2020-05-18]. Dostupné online.
8. ↑  VALO, Peter. *Nová možnosť pre odstránenie chronických bolestí chrbtice (strana 15)* [online]. Lekárske Noviny, 3/2020, [cit. 2020-05-18]. S. 16. Dostupné online.
9. ↑   *3rd International Conference on Interventional Pain Medicine & Neuromodulation* [online]. Interventional Pain Medicine & Neuromodulation, 2.12.2012, [cit. 2020-05-18]. Dostupné online.
10. ↑   *International Faculty* [online]. Nemocnica s poliklinikou sv. Jakuba, n.o. Bardejov, 11.5.2013, [cit. 2020-05-18]. Dostupné online.
11. ↑   *Pain management, neuromodulation and ultrasound meetings in Poland* [online]. The Interventional Section of the Polish Association for the Study of Pain, 5.12.2016, [cit. 2020-05-18]. Dostupné online.
12. ↑  THÁM, Martin. *Doktori si WHM vyskúšali a odporúčajú ju* [online]. [Cit. 2020-05-18]. Dostupné online.

* 
* 
* 
* 
* MUDr. Róbert Rapčan, PhD. MBA, FIPP

Externé odkazy
--------------

* Prestížne menovanie MUDr. Róberta Rapčana, FIPP
* Róbert Rapčan jmenován examinátorem pro FIPP

Autoritné údaje: * NK ČR: xx0230546
* VIAF: 32154681734647860336